**Dôvodová správa**

**A. Všeobecná časť**

Cieľom návrhu nariadenia vlády Slovenskej republiky, ktorým sa mení nariadenie vlády Slovenskej republiky č. 50/2002 Z. z. o úhrade za dobývací priestor, úhrade za vydobyté nerasty a o úhrade za uskladňovanie plynov alebo kvapalín v znení neskorších predpisov je zosúladiť označenia druhov nerastov v prílohe č. 2 k nariadeniu vlády č. 50/2002 Z. z. s označením vyhradených nerastov v zákone č. 44/1988 Zb. o ochrane a využití nerastov (banský zákon) v znení neskorších predpisov.

Navrhovanou úpravou sa umožní jednoznačný výklad pojmov upravujúcich druh vyhradeného nerastu, za ktorý sa platí úhrada za vydobytý nerast s určenou sadzbou úhrady v percentách, a odstránia sa pochybnosti pri jednotlivých sadzbách za vydobyté nerasty podľa druhu nerastu. Základným kritériom pri rozdelení vyhradených nerastov, z ktorých možno priemyselne vyrábať kovy, je či sa z nich dajú priemyselne vyrobiť kovy zlato a striebro.

Spresnenie označenia druhu vyhradených nerastov bude mať pozitívny vplyv na rozpočet verejnej správy. Úhrady sú príjmom Environmentálneho fondu, ktorého správu vykonáva Ministerstvo životného prostredia Slovenskej republiky a je využívaný na uskutočňovanie štátnej podpory. Predmetné odstránenie nesúladu s označením vyhradených nerastov bude mať negatívny vplyv na podnikateľské prostredie, kde po nadobudnutí účinnosti nariadenia v novom znení sa bude platiť vyššia sadzba úhrad za vydobyté nerasty, z ktorých možno priemyselne vyrábať kovy vrátane kovov zlato alebo striebro. Zároveň však bude mať predložený návrh nariadenia celkový pozitívny vplyv na podnikateľské prostredie, pretože dôjde k odstráneniu pochybnosti pri jednotlivých sadzbách za vydobyté nerasty a stabilite v sektore ťažby nerastných surovín, z ktorých možno priemyselne vyrábať kovy.

Návrh nariadenia je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právom Európskej únie.

**B. Osobitná časť**

K Čl. I

V prílohe č. 2 sa menia riadky b) a c) tabuľky Sadzba úhrady za vydobyté nerasty podľa druhu nerastu v súlade s ustanovením § 3 ods. 1 písm. c) zákona č. 44/1988 Zb. o ochrane a využití nerastného bohatstva (banský zákon) v znení neskorších predpisov, podľa ktorého sú vyhradenými nerastami nerasty, z ktorých možno priemyselne vyrábať kovy. Sadzba úhrady za vydobyté nerasty zostáva nezmenená, ale v riadku c) sa menia vydobyté nerasty, z ktorých možno priemyselne vyrábať kovy vrátane kovov zlato alebo striebro, kde je stanovená vyššia sadzba úhrady, ako v prípade ostatných kovov, a to vo výške 5 %. Rovnako v riadku b) sa mení druh nerastov, z ktorých možno priemyselne vyrábať kovy okrem kovov zlato alebo striebro, kde je stanovená sadzba úhrady za vydobyté nerasty vo výške 2 %.

K Čl. II

Účinnosť nariadenia vlády sa vzhľadom na dĺžku legislatívneho procesu navrhuje od 1. júla 2023.